CELEX: C2007/269/44
Language: et
Date: 2007-11-10 00:00:00
Title: Kohtuasi C-369/07: 3. augustil 2007 esitatud hagi — Euroopa Ühenduste Komisjon versus Kreeka Vabariik

10.11.2007   
            
            
               ET
            
            
               Euroopa Liidu Teataja
            
            
               C 269/22
            
         3. augustil 2007 esitatud hagi — Euroopa Ühenduste Komisjon versus Kreeka Vabariik
   (Kohtuasi C-369/07)
   (2007/C 269/44)
   Kohtumenetluse keel: kreeka
   Pooled
   
      Hageja: Euroopa Ühenduste Komisjon (esindajad: E. Righini ja I. Chatzigiannis)
   
      Kostja: Kreeka Vabariik
   Hageja nõuded
   
               —
            
            
               tuvastada, et kuna Kreeka Vabariik ei ole võtnud Euroopa Kohtu 10. mai 2005. aasta otsuse kohtuasjas C-415/03 — mis käsitles asjaolu, et Kreeka ei täitnud 2002. aasta otsuse artiklist 3 talle tulenevaid kohustusi seoses Kreeka poolt Olympiaki Aeroporia'le antud riigiabiga — täitmiseks vajalikke meetmeid, siis rikkus Kreeka Vabariik nimetatud otsusest ja EÜ artikli 228 lõikest 1 tulenevaid kohustusi;
            
         
               —
            
            
               kohustada Kreeka Vabariiki maksma komisjonile trahv summas 53 611 eurot päevas iga kohtuasjas C-415/03 seoses 2002. aasta otsusega tehtud otsuse täitmisega viivitatud päeva eest, alates käesolevas kohtuasjas otsuse tegemise päevast kuni päevani, mil kohtuasjas C-415/03 tehtud otsus saab täidetud;
            
         
               —
            
            
               kohustada Kreeka Vabariiki maksma põhisumma, mille määr saadakse päevamäära korrutamisel päevade arvuga, mil jätkub 2002. aasta otsuse rikkumine, alates kohtuasjas C-415/03 otsuse tegemise päevast kuni käesolevas kohtuasjas otsuse tegemise päevani;
            
         
               —
            
            
               mõista kohtukulud välja Kreeka Vabariigilt.
            
         Väited ja peamised argumendid
   
               1.
            
            
               Euroopa Kohtu leidis 12. mai 2005. aasta otsuses kohtuasjas C-415/03, et kuna Kreeka Vabariik ei ole määratud tähtaja jooksul võtnud kõiki vajalikke meetmeid komisjoni 11. detsembri 2002. aasta otsuse 2003/372/EÜ Kreeka Vabariigi poolt Olympic Airwaysile antud abi kohta artiklis 3 ebaseaduslikuks ja ühisturuga kokkusobimatuks tunnistatud riigiabi tagasimaksmiseks — v.a siseriiklikule sotsiaalkindlustusametile tehtud maksed — siis on Kreeka Vabariik rikkunud nimetatud artiklist 3 tulenevaid kohustusi.
            
         
               2.
            
            
               Kuna komisjon tõdes, et Kreeka Vabariik ei olnud komisjoni teenistustele teatanud ühestki meetmest Euroopa Kohtu otsuse kohtuasjas C-415/03 täitmiseks, vaatamata sellele, et Kreeka ametiasutused kinnitasid vastupidist, ja kuna Kreeka Vabariik ei ole veel nõudnud tagasi abi, mis 2002. aasta otsusega oli tunnistatud ühisturuga kokkusobimatuks, siis otsustas komisjon pöörduda Euroopa Kohtusse EÜ artikli 228 alusel.
            
         
               3.
            
            
               Vastavalt EÜ artiklile 228 ja Euroopa Kohtu praktikale, kui komisjon pöördub Euroopa Kohtusse põhjusel, et liikmesriik ei ole võtnud vajalikke meetmeid Euroopa Kohtu otsuse täitmiseks komisjoni seatud tähtaja jooksul, näitab ta ära põhisumma või trahvi suuruse, mida ta asjaolusid arvestades peab sobivaks lasta asjassepuutuval liikmesriigil maksta. Lõpliku otsuse artiklis 228 ette nähtud trahvi maksmise kohta teeb Euroopa Kohus, kes antud juhul teeb otsuse oma täielikku pädevust kasutades.
            
         
               4.
            
            
               Nii trahvi kui ka põhisumma suurus, mille kohta komisjon Euroopa Kohtule oma hagis ettepaneku teeb, määratakse kindlaks komisjoni 13. detsembri 2005. aasta teates EÜ artikli 228 rakendamiseks kehtestatud arvutusmeetodi kohaselt.